stanford-oval/wikipedia huggingface dataset:
סינון שיתופי
סוגים של סינון שיתופי > סינון שיתופי מבוסס זיכרון

שיטה זו מוכרת גם בשם אלגוריתם השכן הקרוב. בסיס השיטה בא לחזות אילו מוצרים עתידיים משתמש מסוים ירצה לקנות על פי אפיון של משתמשים הדומים לו.
האלגוריתם עובד על סמך שני מודלים סטטיסטיים:
מתאם: האלגוריתם בודק את העדפותיהם של כל שני משתמשים בעלי מתאם גבוה.
דמיון וקטורי: האלגוריתם מתייחס לכל משתמש כווקטור. כל משתמש מקבל ייצוג כווקטור. הווקטור לוקח את המילים שהוקלדו, והבחירות שנעשו ומשקלל אותם לתוך אותו וקטור. על בסיס דמיון בין שני וקטורים (שני משתמשים) המערכת חוזה מה יהיו העדפות המשתמשים בעלי אפיון דומה.
שיטה זו פופולרית ומיושמת רבות באתרי אינטרנט.
סוגים של סינון שיתופי > סינון שיתופי מבוסס מודל

בשיטה זו אוספים בתחילה את הדירוג של כל משתמש. הדירוג כולל את היסטורית הרכישות שלו ואתרים בהם ביקר. את המידע הנ"ל המערכת מגדירה כ"הצבעה" ועל ידי למידת מכונה מחשבת את ההמלצה שכדאי להציע לאותו משתמש.
האלגוריתם עובד על סמך שלושה מודלים סטטיסטיים:
הרשת הבייסיאנית (Bayesian Network Model): מודל סטטיסטי המייצג סט של משתנים אקראיים ואת העצמאות המותנה ביניהם. הרשת לוקחת כל אחד מן המוצרים / תכנים ובונה עבורו "עץ החלטות" שנראה כך:
מודל האשכול (Cluster Models): הרעיון בבסיס מודל זה הוא לאסוף משתמשים שיש להם אפיון דומה או מכנה משותף סביב נושא מסוים ולהכניס אותם לאותה קטגוריה או מעמד. המודל לוקח בחשבון גם משתנים סמויים או משתנים חבויים וזה החידוש שלו. ברגע שמשתמש נכנס לקטגוריה מסוימת או למעמד מסוים המודל יודע להציע לאותו משתמש את ההמלצות בהתאם למשתנים של אותו מעמד. מודל זה ידוע כמודל תערובת המולטינום.
מערכת מבוססת כללים (Rule Based system): מודל זה לוקח משתנים עם קשר אסוציאטיבי ומחשב זאת עד המלצת קניה. קשר בין שני מוצרים או יותר מחושב הן על סמך אסוציאציה בין המוצרים והן על סמך הקשר השימוש.
סוגים של סינון שיתופי > סינון שיתופי היברידי

הסינון השיתופי ההיברידי משלב בין אספקטים מהאלגוריתם מבוסס זיכרון ובין אספקטים מהאלגוריתם מבוסס מודל כדי לאחד את היתרונות ולצמצם את החסרונות שיש בכל אלגוריתם.
השילוב שמביא לאופטימיזציה מקסימלית בסינון השיתופי הוא:
סינון שיתופי מבוסס תוכן – מתייחס בעיקר לסינון שיתופי מבוסס מודל.
אלגוריתם הלוקח בחשבון נתונים דמוגרפיים – מה המשתנים של המשתמש מגדר, גיל, השכלה, לאום וכדומה.
אלגוריתם השכן הקרוב – סינון שיתופי מבוסס זיכרון.
המודל ההיברידי לוקח את כל המודלים הללו בחשבון עם תוספת של משתנה נוסף הזמן. ההנחה היא שעם הזמן משתמשים משנים את העדפותיהם והמודל ההיברידי לוקח בחשבון את יחידת הזמן בה נרכש המוצר או העניין.
להלן טבלה מסכמת את היתרונות והחסרונות של כל אחד מהסוגים:
| 0 | 1 | 2 |
| --- | --- | --- |
| סוג | יתרונות | חסרונות |
| מבוסס זיכרון | הטמעה מהירה  נתונים חדשים יכולים להתווסף בקלת לוקח בחשבון את תוכן הפריטים המומלצים קל לדירוג עם פריטים בעלי דירוג משותף | תלוי בדירוג משתמשים  הביצועים יורדים ככל ששונות הנתונים גדולה לא יודע להמליץ למשתמשים חדשים על מוצרים קיימת מוגבלות ביכולת לדרג את ההמלצות בהינתן מסד נתונים גדול |
| מבוסס מודל | מצליח לטפל ביכולת לדרג מסד נתונים גדול  משפר את תחזית הביצועים נותן היגיון אינטואיטיבי להמלצות | יקר מאוד לבנות מודל כזה  היכולת לחזות בצורה טובה והיכולת לדרג מסד נתונים באות זו על חשבון זו מאבד מידע חיוני בגלל שימוש בטכניקה המקטינה שונות |
| היברידי | מצליח לענות על החסרונות של שני המודלים האחרים  משפר את היכולת לחזות נכון מתגבר על בעיות של ייחודיות משתמשים ודלילות תוכן | מורכב מאוד ויקר מאוד בהטמעה ובצריכת משאבים  זקוק למידע חיצוני שאינו קיים תמיד |
יישום המודל

המודל מיושם בעיקר באתרי תוכן, אתרי חיפוש ואתרים מסחריים. ההנחה היא כי גולשים "מצביעים ברגליים" – אם אתר מסוים לא מביא להם את המידע שנכון להם הם יעזבו את אותו אתר. מחד, על ידי שימוש בשיטה הזו אנו כגולשים מקבלים את המידע הרלוונטי ביותר עבורנו ועבור הטעמים שלנו, שמאפשר לנו לקבל החלטות בצורה מיטבית ולכרות את הנתונים המדויקים עבורנו בעולם המידע האינסופי שקיים ברשת. מאידך, קיימת אינפורמציה שלא תגיע אלינו כמשתמשים אם אלגוריתם הסינון השיתופי, ולא משנה איזה מהאלגוריתם, לא ימליץ לנו עליה.
אתגרים

האתגרים המוצעים מביאים לידי ביטוי הן את הקושי באלגוריתמים והן את האתגר ביישום השיטה ברמה המהותית:
פרטיות  – כדי שהאלגוריתם יספק את המענה המיטבי הוא לוקח בחשבון את הנתונים של המשתמש והמידע אודות אותו משתמש שנמצא ברשת. חלק ניכר מהמידע נשמר בענן (cloud computing). רמת האבטחה הקיימת בתחום זה אינה מספיקה והפרטיות של הגולש נמצאת במידה מועטה יחסית.
היכולת לצור מדרג איכותי – ככל שיותר מידע מוזן לרשת ומספר המשתמשים עולה כך קשה יותר לדרג את התוכן או את המשתמש.
דלילות תוכן – משום שהאתר מביא לנו מידע של משתמשים הדומים לנו אנו לא מקבלים מידע רחב ומקיף וחלק מהמידע נסתר מהמשתמש.
דיוק – קושי בדיוק המידע מום שקיים שימוש במילים נרדפות, משתמשים עם טעם ייחודי, משתמשים שקשה לסווג אותם למשפחות וכדומה.
שימוש במשאבים – ככל ששיטת הסינון השיתופי מורכבת יותר כך היא יקרה להטמעה ויקרה לתכנות
ניתוח ההמלצות – המידע ברשת הוא פרי נתונים של משתמשים רבים. סינון שיתופי במערכות המלצה אינו לוקח בחשבון את תוכן המלצה.
ראו גם

מערכות המלצה
פרטיות ברשת / הזכות לפרטיות
כריית נתונים
פרדוקס הבחירה
הערות שוליים

↑  Sarwar, Karypis, Konstan, and Riedl, Item-based collaborative filtering recommendation algorithms, Proceedings of the 10th international conference on World Wide Web, 2001
↑  Loren Terveen and Will Hill, Beyond Recommender Systems: Helping People Help Each Other, HCI In The New Millennium, Addison-Wesley, 2001
↑  Francesco Ricci, Lior Rokach and Bracha Shapira, Introduction to Recommender Systems Handbook, Recommender Systems Handbook, Springer Science+Business Media, 2011 doi: 10.1007/978-0-387-85820-3
↑  פרופ' שיזף רפאלי, תרבות ההמלצות המקוונות: בדרך לחברה טובה יותר?, באתר ynet, 10 במרץ 2005
↑  Cutler, Charles R., and Brian L. Ramaker, Dynamic matrix control?? a computer control algorithm, Joint automatic control conference. No. 17, 1980
↑  Su, Xiaoyuan, and Taghi M. Khoshgoftaar, A survey of collaborative filtering techniques, Advances in artificial intelligence, 2009, עמ' 1-20
↑  Breese, John S., David Heckerman, and Carl Kadie, Empirical analysis of predictive algorithms for collaborative filtering, Proceedings of the Fourteenth conference on Uncertainty in artificial intelligence, .Morgan Kaufmann Publishers Inc, 1998
↑  Patel, Khagesh and Ankush Sachdeva, Hybrid Recommendation System, ‏April 24, 2014
↑  ,Minqi Zhou, Rong Zhang, Wei Xie, Weining Qian, Aoying Zhou, Security and Privacy in Cloud Computing: A Survey, Sixth International Conference on Semantics, Knowledge and Grids, 2010
| --- | --- |
בקרת זהויות :  GND: 7512839-1
מקח טעות

במשפט העברי ובהלכה, מקח טעות פירושו ביטול הסכם, ובכלל זה, התחייבות, קניין ואף נישואין, בעקבות אי התאמה, טעות או הטעיה, שנעשתה במהלך משא ומתן בין צדדים, קודם למעשה הקניין. מלבד ביטול הקניין, ישנו איסור הלכתי על הונאת צדדים במשא ובמתן במזיד, כדוגמת הצגת מוצר ישן העומד למכירה כחדש, או כתוצרת מקום מסוים במקום מקום אחר.
דוגמאות למקח טעות הם ביטול עסקת מכירה עקב מציאת פגם במוצר, וביטול קידושין בעקבות מציאת מום משמעותי או הטעיה משמעותית לגבי אחד הצדדים.
מקח טעות בממכר

מקח טעות בממכר מתאר עסקה שנעשתה בטעות, ומכוחה של הטעות העסקה בטלה. הטעות יכולה להיווצר בדרכים מגוונות, הן מצד הקונה והן מצד המוכר, והיא נובעת מאי התאמות במקח, וביניהן: אי התאמה בשיעור, במידה, במשקל, במניין ובטיב המקח. דוגמאות למקח טעות: פגם במוצר, הצגת מוצר ישן העומד למכירה כחדש ועוד.
מקח טעות בממכר > מקח טעות בממכר בדברי התנאים

המשנה פוטרת מתשלום מוכר אשר מכר לקונה יין ולאחר הקנייה היין החמיץ. אך, במקרה שמוכר היין ידע מראש שהוא יחמיץ, ניתן לבטל את העסקה עקב מקח טעות. וזו לשון המשנה:
"המוכר יין לחבירו והחמיץ, אינו חייב באחריותו. ואם ידוע שיינו מחמיץ, הרי זה
מקח טעות. ואם אמר לו יין מבושם אני מוכר לך, חייב להעמיד לו עד העצרת. וישן,
משל אשתקד. ומיושן, משל שלש שנים".
גם ע"פ התוספתא ניתן לבטל עסקה בעילת מקח טעות, כשהמוכר מכר שפחה או פרה בעלות מום ולא הודיע לקונה על מצבן:
"...המוכר שפחה לחבירו על מנת שיש בה מומין, אמר לו: שפחה זו חולה היא שוטה היא נכפית היא שעמומית היא. והיה בה מום אחר וסנפו בין המומין הרי זה מקח טעות.
אמר לו אותו המום ומום אחר עמו אין זה מקח טעות.
המוכר פרה לחבירו על מנת שיש בה מומין וא"ל נגחנית היא נגפנית היא נשכנית היא רבצנית היא בעטנית היא והיה בה מום אחר וסנפו עם המומין הרי זה מקח טעות;
ואם אמר לו אותו המום ומום אחר עמו אין זה מקח טעות."
אם המוכר יידע את הקונה על הפגמים שבממכר, והקונה בכל זאת מסכים לבצע את העסקה לא יהיה ניתן להעלות את טענת 'מקח טעות' לאחר מכן.
במקור תנאי אחר משתמע, כי טעות שנפלה במקח יכולה להביא לביטול המקח, לא רק במקרה שבו הטעות הייתה של הקונה, אלא גם במקרה שבו הטעות הייתה משותפת למוכר ולקונה.
מקח טעות בממכר > מקח טעות בממכר בדברי האמוראים

התלמוד מתייחס להלכת התוספתא שהובאה לעיל, בעניין הפרה שנמכרה ונתגלה שיש בה מומים שונים:
"אמר ליה רב אחא בריה דרבא לרב אשי: היו בה כל המומין הללו מהו? אמר
ליה רב מרדכי לרב אשי: הכי אמרינן משמיה דרבא היו בה כל המומין הללו אין
זה מקח טעות".
לפי התלמוד במקרה בו המוכר מונה בפני הקונה רשימת מומים שישנם בפרה, כדי ליצור השתק של הקונה באשר לטענת ליקויים בממכר, אין לכך משמעות. הקונה יוכל לטעון למקח טעות, ככל שיימצא מום במקח, כי ייתכן והקונה בדק את המקח בטרם הקנייה ומצא כי חלק מהמומים שמנה המוכר אינם נמצאים במקח ולכן היה סבור כי המוכר אינו מדייק וכל המומים אינם נמצאים במקח. אם כך, הסכמתו של הקונה לקנות את המקח, על רשימת מומיו, איננה מעידה על כך שהוא מחל על המום. עם זאת, כאשר כל המומים אכן נמצאים במקח, מסתבר שהמוכר ביקש בכנות ליידע את הקונה על הפגמים שבממכר. לפיכך, אם הקונה הסכים לקנייה, ההנחה היא כי הוא מחל על המומים והוא לא יוכל להסתמך עליהם בעתיד.
מקח טעות בממכר > מטרת המקח

התלמוד הבבלי דן בשאלה האם על מנת שהמומים יעלו לכדי מקח טעות על הקונה להבהיר מראש עבור איזו מטרה הוא רוכש את המקח. לדוגמה: האם העובדה שהפרה נמצאה נגחנית או נשכנית תיחשב כמקח טעות רק אם הקונה הבהיר, או שהיה ברור לשני הצדדים, שהפרה נקנית למטרת חרישה, ופגמיה ימנעו ממנה לבצע את הפעולה שלשמה נקנתה? האמוראים נחלקו בשאלה זו בנסיבות בהן לא ניתן לדעת מהרגליו העסקיים של הקונה, מנסיבות המקרה או ממחיר המקח, מהי מטרת הקנייה הנוכחית. בנסיבות אלה רב סבור שהמקח בטל, מאחר שהרוב קונים שור למטרת חרישה, ואם כך מומי הפרה מונעים מלהשתמש בה. אולם, שמואל מציין כי בדיני ממונות לא הולכים אחר הרוב (אלא אחר המוחזק). לכן, ניתן להניח שהשור נרכש לצורך שחיטה, וממילא מומיו מאפשרים לממש את שימושיו הייעודיים. עם זאת, במקרים בהם יש אינדיקציות חיצוניות המלמדות על מטרת הרכישה, כמו הרגליו העסקיים של הקונה, או המחיר ששולם עבור המקח, יש להסיק שמטרת הקנייה הייתה בהתאם לאותן אינדיקציות, וכך נוכל לקבוע בוודאות אם נעשתה טעות בעסקה.
לפי התלמוד הירושלמי יש לבחון את אמינותה של טענת הטעות של הקונה. כך לדעת רב ניתן לטעון ל'מקח טעות' רק כאשר הטעות נובעת מעניין שאיננו ידוע ומפורסם לכל. מאידך, לדעת שמואל, אם הקונה מבסס באופן הגיוני את טענתו בדבר מטרת הקנייה – יש לקבל את דבריו.
מקח טעות בממכר > מום מהותי

כדי לבטל עסקה בשל מקח טעות נדרש פגם מהותי הפוגע באופן משמעותי במימוש העסקה. כך עולה מן ההלכה התלמודית בעניין הסכם שכירות של דירה הנערך סמוך לפסח. אם המשכיר דיווח לשוכר שערך בדירה בדיקת חמץ, ולא עשה כך, לא נתין לבטל את ההסכם, בטענת 'מקח טעות', ועל השוכר לבצע בדיקת חמץ בעצמו, אף אם זה כרוך מבחינתו בהוצאה ממונית נוספת. זאת משום שהפגם של אי הבדיקה אינו פוגע מהותית במימוש הסכם השכירות.
מקח טעות בממכר > חזקת הממכר השלם

חזקה על קונה שהוא מעוניין בממכר הנקי מכל פגם: "כל הלוקח סתם אינו לוקח אלא דבר השלם מכל מום".
לפי חזקה זו אם נמצא בממכר פגם כלשהו, יוכל הקונה לטעון למקח טעות ולדרוש החזר כספי. הואיל ומדובר בחזקה היא מתקיימת רק אם הצדדים לא פירטו במפורש אודות המומים. החזקה ניתנת אפוא לסתירה, ואם המוכר הודיע לקונה בטרם הקנייה אודות המומים, לא יוכל הקונה להסתמך לאחר מכן על המומים הללו ולטעון למקח טעות.
מקח טעות בממכר > התקופה שבה ניתן להעלות את טענת מקח טעות

נפסק בשולחן ערוך: "המוכר לחברו קרקע או עבד או בהמה או שאר מטלטלין, ונמצא במקח מום שלא ידע בו הלוקח – מחזירו אפילו לאחר כמה שנים, שזה מקח טעות. והוא שלא ישתמש במקח אחר שידע במום; אבל אם נשתמש בו אחר שראה המום, הרי זה מחל ואינו יכול להחזיר".
מדברי השולחן ערוך עולה, כי ביטול מקח מחמת 'מקח טעות' איננו מוגבל בזמן, והקונה יכול לדרוש לבטל את הקנייה אפילו לאחר כמה שנים, ובלבד שהדבר נעשה סמוך לאחר שהקונה גילה את המום. אם הקונה המשיך להשתמש במקח גם לאחר שמצא את המום, יוכל המוכר לטעון כנגדו כי בכך הוא גילה דעתו שהוא מוחל על המום, ואין זה מקח טעות.
מקח טעות בממכר > סוג המום אשר יעלה כדי מקח טעות

השולחן ערוך פוסק שמום ייחשב למקח טעות כאשר הוא מונע שימוש סביר בממכר. כפי שראינו לעיל המקור לכך הוא בדברי התלמוד. השולחן ערוך מדגים את העיקרון הנזכר, בהתייחס למקח טעות של עבד. לדבריו, טעות תוביל לבטלות העסקה אם המומים שבעבד מפריעים לתפקודו, ונחשבים "למום המבטלו ממלאכתו". כך למשל, כאשר העבד חולה או כאשר המלך מבקש לגייס אותו למלאכתו. מנגד, ישנם מומים שאינם מונעים מן העבד מלעבוד כמו למשל ריח רע הנודף מפיו של העבד. במומים מסוג זההעבד יכול לבצע את מלאכתו ולכן לגביהם לא יוכל הקונה לטעון למקח טעות.
מבחן נוסף לטעות המביאה לכדי בטלות המכר הוא הנוהג המקובל במקום בו נערך המכר. אם באותו מקום מקובל לבטל עסקה בשל טעות כזו – יש לבטלה:
"אין סומכים על חזרת החפץ במום שנמצא בו, אלא אם הוי מום אצל בני השוק
שבאותו מקום. דכל דבר שהוא מום אצלם, ומנהגם להחזיר בו את החפץ מחמת
אותו מום, ההוא מום הוא דמתקרי מומא (= הנקרא מום), ויחזיר בו את החפץ.
אבל אם כל דבר שאינו מום אצלם אין חוזרין אותו מחמת מום, ואף על פי שהוא פחיתות, הרי אנו
דנין על מנהג של אותו מקום, ולא יחזור מחמת אותו המום".
מקח טעות בממכר > פגם מובחן

לפי אחת הדעות טעות תוביל לבטלות המכר רק כאשר הפגם בממכר לא הובחן, ולא יכול היה להיות מובחן בבדיקה סבירה: "ויש מי שכתב, שאם היה הדבר שהלוקח יכול להבחינו לאלתר, כגון שיכולין לנסותו ולטעמו, ולא הקפיד לעשות כן, והמוכר מכר לו בסתם – אינו חוזר".
ההנחה היא שאם הפגם בממכר מובחן הקונה נחשב כמי שידע על קיומו של הפגם ומחל עליו, ולכן הוא לא יוכל לטעון למקח טעות. כך יהיה גם כאשר המוכר ידע על המום. ידיעתו של המוכר אינה משמעותית, אם הקונה יכול להבחין בפגם בעצמו.
לפי דעה אחרת, עצם היותו של הפגם מובחן אינה מונעת טענת מקח טעות. הטענה תימנע רק אם הקונה גילה את הפגם, ולמרות זאת המשיך להשתמש בממכר. בנסיבות אלו ניתן לומר שהוא מחל על הפגם, ולכן הוא לא יוכל לבטל את העסקה בגינו.
מקח טעות בממכר > תיקון הפגם

הרא"ש דן במכר דירה שהושחתה על ידי גויים, לאחר שהסכם המכר נחתם ובטרם הושלמה הרכישה. הקונה מבקש ליסוג מן העסקה בטענת מקח טעות, ואילו המוכר טוען כי הפגמים שבדירה ניתנים לתיקון, ולכן יש לקיים את העסקה תוך ניכוי סכום מסוים ממחיר הדירה המוסכם. הרא"ש פוסק כדברי המוכר, וקובע שאין כאן מקח טעות. המוכר נדרש להשיב את הבית לקדמותו, והקונה זכאי להפחתה במחיר העסקה. דין זה נפסק גם על ידי השולחן ערוך.
מקח טעות בממכר > מחילה מראש על פגמים בממכר

כאשר הותנה מראש, שהקונה לא יוכל לטעון למקח טעות בשל פגם כלשהו ("תנאי סתם"), התנאי בטל. לתנאי כזה יהיה תוקף רק כאשר הוא מתייחס לפגם מסוים או כאשר מחיר העסקה הופחת בגינו של הפגם. לפי דעה אחרת, גם תנאי סתמי וכללי – תקף, והקונה נחשב כמי שמחל על כל פגם שיימצא בממכר.
מקח טעות בממכר > מקח טעות במסחר בטכנולוגי

עם התפתחות המסחר והטכנולוגיה נוצרו סוגים מגוונים של מקח, שלא תמיד קל לקבוע האם הפגם בהם מגיע עד כדי הצדקה לביטול העסקה. דוגמה לעסקה כזו ניתן למצוא בפסק הדין של בית הדין הרבני האזורי בחיפה. מתכנת מחשבים מכר תוכנה לימודית למפיץ תוכנות. התוכנה נחסמה על מנת שלא יהיה ניתן להעתיקה, אך, לאחר מספר חודשים הצליח איש מחשבים (צד ג) לפרוץ אותה. יורשי המפיץ טענו למקח טעות וביקשו להחזיר את התוכנה למתכנת' משום שלטענתם הוא לא חסם אותה כראוי, דבר שגרם להצפת השוק בתוכנה המועתקת. עקב כך, אין הם יכולים להפיק רווח ממכירתה, ואף מנועים מלקבל את מחיר הקרן ששולם עבורה. מנגד, המתכנת טען שהחסימה הייתה טובה, אלא שאפילו החסימה הטובה ביותר ניתנת לפריצה.
הדיין, הרב צבי בן יעקב, פסק שבמקרה של תוכנה חסומה שחסימתה פוצחה, אין הקונה יכול לטעון למקח טעות, הן מחמת שכיחות המום, והן מטעם שנטל הראיה בעניין זה הוא על הקונה. רק אם הקונה יוכיח שהמום היה בשעת המכר, כלומר שהחסימה הייתה גרועה מלכתחילה, אפשר היה לבטל את המכר מדין אונאה ביותר משתות. לכן, בסופו של דבר, דחה בית הדין את התביעה כי במקרה דנן אין אפשרות לטעון 'מקח טעות', משום שבכל רכישה של תוכנת מחשב יש סיכונים שונים לאובדן ערכה, כגון: כניסה לשוק של תוכנה מתחרה חדשה וטובה יותר או פריצת החסימה המונעת גישה חופשית לתוכנה. הסיכון האחרון הוא נפוץ, ולכן כל מפיץ תוכנה מבצע בדיקה עם מומחים בטרם קנייתה מהמתכנת, תוך שהוא לוקח בחשבון סיכונים שונים הכרוכים בשיווק התוכנה. חובת הבירור בנוגע לרמת ההגנה על התוכנה מוטלת אפוא על המפיץ.
בית הדין התייחס גם להבחנה שבין מום בגוף הממכר לבין מום חיצוני לממכר. עקרונית, דין מקח טעות חל כשקיים מום בממכר גופו. במקרה דנן, ייתכן שהמום אינו נחשב בגוף המקח עצמו, אלא בדבר חיצוני לו. בתוכנה עצמה אין כל חיסרון, אלא שקיים חיסרון חיצוני בהגנה על התוכנה, וחיסרון זה הוא המונע מהמפיץ להפיק את הרווח המשוער. אם מדובר במום חיצוני, הרי שמדובר לכאורה בדין אונאה ולא במקח טעות. המפיץ יכול להמשיך להשתמש בתוכנה, אולם שוויה נמוך בהרבה מן המחיר שבו נמכרה, ולכן מדובר באונאה ביותר משתות והמקח בטל.
הערות שוליים

↑  חוקי התורה: מקח טעות עקב אי התאמה, באתר www.dintora.org
↑  איתמר ורהפטיג, "הגנת הצרכן לאור ההלכה – הליכות מסחר – מקח טעות וגניבת דעת", תחומין כרך ג עמוד 334.
 משנה, מסכת בבא בתרא, פרק ו, משנה ג'.
↑  משנה, מסכת בבא בתרא, פרק ו, משנה ג'.
↑  תוספתא מסכת בבא בתרא (ליברמן) פרק ד, הלכה ג,ד.
↑  הלכה דומה נזכרת במקום אחר בתוספתא ביחס לשור. ראה תוספתא מסכת בבא קמא (ליברמן) פרק ה.
↑  חולין, נ, ב. כתובות עו, ב. מדובר במקרה שבו בהמה נמכרה לשחיטה, והמוכר והקונה לא ידעו שהיא טריפה. ראה עוד הרב מרדכי רלב"ג, "מקח טעות ואונאה", תחומין – תורה חברה ומדינה כב (תשס"ב). 280. 281.
↑  בבא מציעא, פ, א.
↑  ראה רש"י, בבא מציעא, פ, א. בד"ה "הרי זה מקח טעות".
↑  בבא בתרא, צב, ב.
↑  רשב"ם, בבא בתרא, צב, ב. בד"ה "לא אזלינן בתר רובא".
↑  תלמוד ירושלמי, מסכת שביעית, פרק ה, הלכה ג.
↑  משנה תורה לרמב"ם, הלכות מכירה, טו, ו.
↑  נתיבות המשפט, ביאורים, רלב, ב.
↑  שולחן ערוך, חושן משפט רלב, ג.
↑  שולחן ערוך, חושן משפט רלב, י.
↑  רב האי גאון, ספר המקח והממכר, שער מ"ה; שולחן ערוך, חושן משפט רלב, ו.. ראה עוד אברהם אטלס, "מקח טעות ואונאה במכירת רכב", תחומין – תורה חברה ומדינה כב (תשס"ב). 251. 252-253.
↑  מגיד משנה, הלכות מכירה, טו, ג.
↑  משפט שלום, חושן משפט, רלב, ג.
↑  שער המשפט, רלב, ד.
↑  משנה למלך, הלכות מכירה, פרק טז (לדעת הרי"ף והרמב"ם).
↑  שו"ת הרא"ש, צו, ו.
↑  שולחן ערוך, חושן משפט רלב, ה. הרמ"א שם מוסיף כי כך יהיה הדין לגבי כל פגם הניתן לתיקון.
↑  רמב"ם, הלכות מכירה, טו, ו. כך פוסק גם השולחן ערוך, חושן משפט, הלכות אונאה ומקח טעות, סימן רלב, סעיף ז.
↑  טור, חושן משפט, רלב. לדעת נתיבות המשפט, רלב, ב, לדעת הטור "תנאי סתם" תקף, רק כאשר נילווית אליו הפחתה במחיר. ההפחתה מלמדת על כך, שהקונה יודע על קיומם של הפגמים, ועל נכונותו למחול עליהם.
↑  פורסם במשפטיך ליעקב, חלק א' סימן ב'.
↑  דין אונאה קובע שחריגה במחיר העולה על שישית ("שתות") מערכו – גוררת את בטלות המכר. עיין אנציקלופדיה תלמודית, א, "אונאה", עמ' שכח ואילך.
↑  ממון ודין, אוניברסיטת בר-אילן הפקולטה למשפטים – הקליניקה לסיוע אזרחי על פי המשפט העברי, גיליון מספר 2, תשע"ה (2015) עמ' 17
הולי

ערך זה עוסק בפסטיבל הודי. אם התכוונתם למשמעות אחרת, ראו .
חגיגות ההולי באוניברסיטת סטנפורד, קליפורניה
הולי (Holi) הוא אחד הפסטיבלים המפורסמים והפופולריים ביותר בהודו ובנפאל.
מועד החג

החג נחוג יום אחרי ליל הירח המלא של חודש פהאלגונה (Phālguna) - בפברואר או מרץ ומציין את סוף החורף כסמל לניצחון הטוב על הרע.
מנהגי החג

מספר ימים לפני הפסטיבל אוספים בכיכרות העיר ערמות עצים וענפים, ובערב לפני החג מדליקים מדורות ענק ורוקדים סביבן.
המשתתפים בפסטיבל שותים בהנג (מריחואנה מעורבת בחלב חם).
החנויות נסגרות לרגל הפסטיבל וכל הרחובות מתמלאים באנשים הודים ותיירים כאחד, המתרוצצים ברחובות ומתיזים זה על זה את הגלאל (אבקה בצבעים עזים) בשילוב של מים על כל עובר ושב ללא הבדלי דת ומעמד.
בכל מקדש הינדי בהודו נערך פסטיבל. בדרך כלל מוציאים החוצה ביום הפסטיבל את פסל האל הנמצא בתוככי המקדש, נושאים אותו על כפיים בתהלוכה ברחוב והמאמינים סוגדים לו. אלים ממין זכר נלקחים לעיתים קרובות אל פסלי בנות זוגם, ושם משעשעים אותן בשירים, בריקודים ובמזמורי הלל כרצון לגשר על הפער ביניהם. דם של קורבנות מוגש כמנחה לאלות דוגמת קאלי ודורגא.
ההיסטוריה של חג ההולי

אחד הסיפורים הקשורים לפסטיבל ההולי מספר אודות "מלך שדרש מכל נתיניו לסגוד רק לו ולא לאף אל אחר. משסירב בנו שהיה חסיד של האל וישנו להיענות לדרישה זו, גזר עליו המלך מוות. אחותו של המלך, הוליקא, הלכה עם הנסיך אל מדורה שבה נגזר דינו להישרף למוות, וישבה עמו בין הלהבות. בזכות דבקותה, יצא הנער מתוך האש ללא פגע, אך היא עצמה מתה. מאז, בכל שנה בערב פסטיבל ההולי מדליקים המאמינים מדורות ענק לזכרה".
ציטוט מכתב העת "המאסף":
"תחת יד יוסף הלאגוא הנזכר שמורים עד היום אגרות שתים אשר שלח המלך אחשורוש על דבר המן ומרדכי והם כתובים בלשון טאמולי:
עם מאליבאר(..) יושבי הארץ מעולם. יש להם עוד בבתי שקוציהם העתקות מן האגרות האלו וחוגגים עם היהודים ביום אחד את חג הפורים ואומרים כי היום הזה חג להם לחקת עולם יען ממלכם בעת ההיא מלך פינא וקאנארע אשר מלך תחת יד אחשורוש הייתה המצוה עליהם להרוג ביום הזה את כל יראי ה' (היהודים) ויהפך הדבר ויהרגו הם את שונאיהם. ואם ישאלו לעם הנזכר מה שם גדולה להם, יענו מבני האחשדרפנים הקדמונים אנחנו. (הנזכר גם במגלת אסתר העברית. ומתורגמת בביליה ההולאנדית - שטאטהלטר)".
הערות שוליים

↑  אלכסנדרה לוקש, אסף רוזן, הריקודים, האבקות הצבעוניות והסכנות: דיווח מפסטיבל ההולי בהודו, באתר ynet, 8 במרץ 2023
↑  Ha-meʾasef (Der Sammler) (hebr.), 1790. (בiw)
| הינדואיזם ומיתולוגיה הינדואית |
| --- | --- | --- |
| טרימורטי (האלים הראשיים) | הבורא: ברהמה • המגן והמשמר: וישנו • ההורס והבורא-מחדש: שיווה |  |
| אלים נוספים | אינדרה • גאיטרי • גנש • דנוונטרי • הנומאן • לקשמי • סראסווטי  • פרוואטי • קאלי • קרישנה • ראמה • שאקטי |  |
| כתבים | אופנישדות • בהגווד גיטא • ודות (ריג • סמא • יג'ור • אתהרוה) • מהאבהארטה • ראמאיאנה • פוראנות |  |
| מושגים בהינדואיזם | מנטרה (אום • הרא קרישנה) • אטמן • ארבע הווארנות • ברהמן • יוגה • פוג'ה • פרה קדושה • ודאנטה • סמסרה • מוקשה |  |
| חגים ומועדים | דיוואלי • הולי • מהא שיוורטרי • קומבה מלה |  |
| קטגוריות | אלים הינדואים • הינדואיזם • מיתולוגיה הודית |  |
| --- | --- |
בקרת זהויות :  NLI: 987007548741905171  LCCN: sh86002490 
ערך זה הוא קצרמרבנושא דת. אתם מוזמנים לתרום לוויקיפדיה ו.
תיירות בסנט לוסיה

העמק בין שתי הפסגות התאומות, הפיטון הקטן והפיטון הגדול, הוא אתר מורשת עולמית של אונסק"ו.
לסנט לוסיה, אי באיים הקריביים, ישנה תעשיית תיירות גדולה יחסית, וזו מושכת אליה מעל ל-350,000 תיירים בשנה. בשל שטח הקרקע הקטן של המדינה, רוב הקידום הממשלתי מבוצע על ידי רשות התיירות של סנט לוסיה, בראשות היו"ר אגנס פרנסיס.
תעשיית התיירות

ענף התיירות בסנט לוסיה חיוני במיוחד, כיוון שמתמודד על המיקום הגבוה ביותר בתעשייה מבחינה כלכלית, לאחר תעשיית הבננות, ועשוי לזכות בו בעתיד. סנט לוסיה נוטה להיות פופולרית בשל מזג האוויר הטרופי שלה, חופיה ואתרי הנופש שלה.
תעשיית התיירות > אטרקציות נוספות

על אף שהרוב המכריע של התיירים נמשך להפלגות ולחופים, אטרקציות אחרות במדינה לוקחות גם הן חלק חשוב בהתפתחות ושגשוג הענף, ביניהן:
הפיטונס - שני תקעים געשיים היוצאים ישירות מן הים שגובהם יותר מ-700 מ', אשר נבחרו כאתר מורשת עולמית על ידי אונסק"ו.
סופלור ספרינגס - הר הגעש בסגנון דרייב-אין היחיד מסוגו בעולם, הממוקם בסופרייר.
הגן הבוטני בסנט לוסיה - הגן הבוטני מכיל מגוון רחב של מיני צמחים. אטרקציה עיקרית בו הוא מפל הגופרית.
אוור פאנט סנטר - המרכז הראשון מסוגו שנפתח. ממוקם בלה פלייס קרנייג', קסטריז.
מעבר לאלו, ניתן ליהנות מסיורים, פעילויות, טיולים ואטרקציות רבות אחריות, כגון זיפלינינג, שנורקלינג, טיולים רגליים ודייג.
ערים תיירותיות

הערים ומוקדי התיירות העיקריים אליהם תיירים נמשכים כוללים את:
קסטריז
סופרייר
מפרץ מריגוט
גרו איסלט
צ'ויסיול
הערות שוליים

↑  "TNT Vacations Overview of Saint Lucia". נבדק ב-2007-05-19.
↑  "Soufrière Travel Guide". אורכב מ-המקור ב-2007-09-30. נבדק ב-2007-05-19.
הר פטי פיטון.
מפל המים טוראיל בסנט לוסיה.
בירת סנט לוסיה, קסטריז.
רשות שוק ההון, ביטוח וחיסכון

| --- | --- |
סמליל רשות שוק ההון, ביטוח וחיסכוןסמליל רשות שוק ההון, ביטוח וחיסכון
 מידע כללי
 מדינה:  ישראל 
 משרד אחראי:  משרד האוצר
 תאריך הקמה:  1 בנובמבר 2016
 חוק:  חוק הפיקוח על שירותים פיננסיים (ביטוח), התשמ"א–1981
 יו"ר:  עמית גל
 http://mof.gov.il/hon
 
רשות שוק ההון, ביטוח וחיסכון היא רשות ממשלתית שאחראית להסדרה ולפיקוח בתחומי שירותים פיננסיים בישראל ובפרט בשוק החיסכון הפנסיוני, הביטוח והשירותים הפיננסיים המוסדרים. תפקידי הרשות, על פי חוק, הם להגן ולשמור על עניינם של המבוטחים והחוסכים, להבטיח את יציבותם של הגופים המוסדיים כדי שיוכלו לעמוד בהתחייבויותיהם כלפי ציבור לקוחותיהם, לקדם תחרות ולעודד חדשנות טכנולוגית.
הרשות הוקמה ב-1 בנובמבר 2016, בהתאם לחוק הפיקוח על שירותים פיננסיים (תיקוני חקיקה), התשע"ו–2016. עד למועד זה פעלה הרשות כאגף במשרד האוצר - אגף שוק ההון, ביטוח וחיסכון. ראש הרשות הנוכחי הוא עמית גל.
הגופים הפיננסים הנמצאים בפיקוח הרשות:
חברות לניהול קרנות פנסיה
חברות לניהול קופות גמל וקרנות השתלמות
חברות ביטוח, סוכני ביטוח
חברות ויחידים הפועלים בתחום השירותים הפיננסיים המוסדרים.